মেডিক্যালে ভর্তির জয়েন্ট এন্ট্রান্স পরীক্ষা নিতে পারবে না রাজ্য। সুপ্রিম কোর্টের নির্দেশে এবছরের প্রবেশিকা পরীক্ষা বাতিল হয়ে গেল। 
গত ২৮ এপ্রিল সুপ্রিম কোর্ট নির্দেশ দিয়েছিল, মেডিক্যালে ভর্তির জন্য দেশ জুড়ে অভিন্ন প্রবেশিকা পরীক্ষা নিতে হবে। সম্প্রতি সেই রায় পুনর্বিবেচনা করার জন্য অন্য কয়েকটি রাজ্যের সঙ্গে পশ্চিমবঙ্গও সুপ্রিম কোর্টে আবেদন করে। কিন্তু সেই আবেদন সোমবার খারিজ হয়ে গিয়েছে। 
শীর্ষ আদালত এদিন জানায়, এমবিবিএস এবং বিডিএস কোর্সের জন্য আলাদা কোনও প্রবেশিকা পরীক্ষা নিতে পারবে না রাজ্য সরকার। ফলে আগামী ১৭ জুলাই এ রাজ্যে মেডিক্যালের জয়েন্ট এন্ট্রান্সের যে পরীক্ষা হওয়ার কথা ছিল, তা বাতিল হয়েছে। এই রায়ে এ রাজ্যের প্রায় ৮০ হাজার পরীক্ষার্থী অথৈ জলে পড়লেন বলে মনে করছেন চিকিৎসকদের একাংশ। গত ১ মে প্রথম এনইইটি পরীক্ষা (অভিন্ন প্রবেশিকা পরীক্ষা) হয়েছে। ওইদিন যেসকল পরীক্ষার্থীর পরীক্ষা ভাল হয়নি, তাঁরা রাজ্যের জয়েন্ট এন্ট্রান্স পরীক্ষায় বসার আশায় ছিলেন। সেই সুযোগ হারিয়ে হতাশ তাঁরা। আগামী ২৪ জুলাই এনইইটি’র দ্বিতীয় পর্যায়ের পরীক্ষা। ওই পরীক্ষায় যাঁরা বসতে চান, তাঁদের ঘোষণা করতে হবে যে, প্রথম পর্যায়ের যে পরীক্ষা তাঁরা দিয়েছেন সেটি বাতিল বলে গণ্য করা হোক।

রাজ্যের স্বাস্থ্য অধিকর্তা (শিক্ষা) সুশান্ত বন্দ্যোপাধ্যায় বলেন, ‘‘শুধু আমাদের রাজ্য নয়, এ দেশের মেডিক্যাল সায়েন্স পড়তে ইচ্ছুকদের সর্বনাশ হয়ে গেল। কিছু বলার নেই। তবে আমরা হাল ছাড়ছি না। মঙ্গলবার ফের শীর্ষ আদালতে আবেদন করার চেষ্টা করছি।’’ রায় জানতে এদিন স্বাস্থ্যভবনেই রাত পর্যন্ত অপেক্ষা করছিলেন একাধিক কর্তা। রায় শোনার পর জরুরি বৈঠকে সিদ্ধান্ত হয়, আইনজীবীর সঙ্গে কথা বলে ফের রাস্তা খোঁজা হবে। এদিন রাতে অন্য রাজ্যগুলির সঙ্গেও যোগাযোগ করার চেষ্টা চালানো হয় বলে জানিয়েছেন এক স্বাস্থ্যকর্তা। তিনি বলেন, ‘‘একসঙ্গে কয়েকটি রাজ্য মিলে এ বিষয়ে লড়াই করা যায় কিনা, তা আলোচনা হচ্ছে।’’ 
সুপ্রিম কোর্টের এই রায়ের সমালোচনায় সরব হয়েছেন চিকিত্সকদের একাংশ। ন্যাশনাল মেডিক্যাল কলেজের প্রাক্তন অধ্যক্ষ সিদ্ধার্থ চক্রবর্তী বলেন, ‘‘সিবিএসই পাঠক্রম অনুযায়ী শুধুমাত্র ইংরেজিতেই এই অভিন্ন প্রবেশিকা পরীক্ষা হবে। সেখানে অন্য পাঠক্রমে পড়াশোনা করা ছাত্রছাত্রীদের পরীক্ষা দিতে অসুবিধা হবে। সবমিলিয়ে অনেক মেধাবী পরীক্ষার্থীই ডাক্তারী পড়ার সুযোগ পাবেন না।’’